अत्रि का पुत्र चंद्रमा था जिसे प्रजापति ब्रह्मा ने औषधियों का स्वामी बनाया. चंद्रमा ने अपने राज्य की महिमा बढ़ाने के लिए राज-सूय यज्ञ किया और मदोन्मत होकर देवताओं के गुरु वृहस्पति की सुंदर पत्नी तारा का हरण कर लिया. देव ऋषि वृहस्पति तथा देवताओं के राजा इंद्र ने चंद्रमा को समझाते हुए कहा कि--तारा को लौटा दो. ब्रह्मा जी आदि देवताओं ने भी उनको बहुत समझाया. परन्तु चंद्रमा ने तारा को नहीं लौटाया. इस पर देवराज इंद्र सेना लेकर चंद्रमा से लड़ने को आमादा हुए. दैत्यों के गुरु शुक्राचार्य जी थे. वे देवगुरु वृहस्पति से द्वेष मानते थे. जिस कारण उस समय वे सेना सहित चंद्रमा की सहायता के लिए आगे आए. शुर्काचार्य की सेना में जम्भ, कुम्भ आदि जसे दैत्य थे. इस तरह तारा के लिए देवताओं और असुरों के बीच घोर संग्राम छिड़ गया. देवासुर संग्राम से क्षुब्ध होकर संसार के समस्त प्राणी ब्रह्मा जी के शरण में गए. तब भगवान् ब्रह्माजी ने बीच-बचाव करते हुए शुक्र, रूद्र, देव, दानव में समझौता करा कर तारा को पुनः देव ऋषि वृहस्पति को दिलवाया.